Document ID: 31994R1720

KOMISSION ASETUS (EY) N:o 1720/94,
annettu 14 päivänä heinäkuuta 1994,
tilakohtaisten enimmäismäärien, kansallisten varantojen ja oikeuksien siirron soveltamista koskevista yksityiskohtaisista säännöistä lampaan- ja vuohenliha-alalla annetun asetuksen (ETY) N:o 3567/92 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89 (1), sellaisena kuin se on viimeksi muutettuna komission asetuksella (EY) N:o 1096/94 (2), ja erityisesti sen 5 a artiklan 4 kohdan,
sekä katsoo, että
oikeuksien myöntämisestä kansallisista varannoista saatu kokemus on osoittanut, että jäsenvaltiot ovat joissakin tapauksissa markkinointivuosina 1993 ja 1994 joutuneet myöntämään nämä oikeudet viivästyneinä; niitä tuottajia, jotka ovat saman markkinointivuoden aikana saaneet oikeuksia maksua vastaan ja tämän jälkeen lisäksi oikeuksia kansallisista varannoista maksutta, saatetaan rangaista erityisesti koska he eivät ole kyenneet mukauttamaan tilojaan lisääntyneeseen oikeuksien määrään riittävän ajoissa; tämän vuoksi näiden tuottajien olisi sallittava markkinointivuosien 1993 ja 1994 osalta siirtää maksua vastaan saadut oikeutensa ja/tai luopua niistä väliaikaisesti,
ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY)N:o 2078/92 (3) 2 artiklassa otetaan käyttöön tuki, jota maksetaan tuottajan sitoutuessa vähentämään lammaskarjan määrää rehuntuotannossa olevaa pinta-alayksikköä kohden; tässä yhteydessä on mainitun asetuksen tavoitteiden saavuttamiseksi päätetty, että komission hyväksymiin kansallisiin maatalouden ympäristöohjelmiin osallistumisen edellytyksenä olisi periaatteessa oltava tällä tavoin vapautuneiden uuhi- ja/tai vuohipalkkio-oikeuksien käyttämisen keskeyttäminen koko ohjelmaan osallistumisen ajaksi; poikkeuksellisesti olisi kuitenkin sallittava vapautuneiden oikeuksien käyttäminen muiden maatalouden ympäristönsuojelun tukitoimenpiteiden yhteydessä ilmenneisiin tarpeisiin silloin, kun kansallisissa laajaperäistämisohjelmissa hyväksytään tämä mahdollisuus; tämä muutos ei myöskään saa rajoittaa oikeutettujen odotusten periaatetta niiden tuottajien osalta, jotka tämän asetuksen voimaan tullessa olivat jo ilmoittaneet viranomaisille palkkio-oikeuksiensa siirrosta ja/tai väliaikaisesta luovuttamisesta,
maatalouden varhaiseläketukea koskevasta yhteisön järjestelmästä 30 päivänä kesäkuuta 1992 annetun neuvoston asetuksen (ETY) N:o 2079/92 (4) yhtenä tavoitteena on edistää ikääntyneiden maatalousyrittäjien korvautumista sellaisilla maanviljelijöillä, jotka kykenevät parantamaan säilyvien tilojen taloudellista elinkelpoisuutta; komission asetuksen (ETY) N:o 3567/92 (5), sellaisena kuin se on viimeksi muutettuna asetuksella (EY) N:o 826/94 (6), 6 artiklan 2 kohdassa ja 7 artiklan 4 kohdassa säädetään uuhi-ja/tai vuohipalkkio-oikeuksien käytön rajoituksista, jotka ovat vaarassa vaikeuttaa asetuksen (ETY) N:o 2079/92 tavoitteiden saavuttamista; on mahdollista, etteivät tietyt tuottajat osallistu varhaiseläkeohjelmiin, jos heidän osallistumisensa saattaa lopulta johtaa uuhi- ja/tai vuohipalkkio-oikeuksien menettämiseen,
tämän vuoksi olisi muutettava asetusta (ETY) N:o 3567/92, ja
tässä asetuksessa säädetyt toimenpiteet ovat lampaan- ja vuohenlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3567/92 seuraavasti.
1) Korvataan 6 artiklan 2 kohdan a alakohta seuraavasti:
"a) tämä tuottaja ei kolmen seuraavan markkinointivuoden aikana saa siirtää ja/tai väliaikaisesti luovuttaa oikeuksiaan. Markkinointivuosina 1993 ja 1994 tätä säännöstä ei kuitenkaan sovelleta sellaisten siirtojen ja/tai väliaikaisten luovutusten seurauksena saatuihin oikeuksiin, jotka on tehty kyseisen markkinointivuoden aikana ennen kuin samaa markkinointivuotta koskevista, kansallisista varannoista myönnettävistä oikeuksista on ilmoitettu."
2) Korvataan 6 artiklan 2 kohta seuraavasti:
"2 Jos tuottaja on kahden peräkkäisen markkinointivuoden aikana jättänyt käyttämättä vähintään 50 prosenttia palkkio-oikeuksistaan, viimeisen markkinointivuoden aikana käyttämättä jäänyt osa on siirrettävä kansalliseen varantoon, lukuun ottamatta:
- komission hyväksymään laajaperäistämisohjelmaan osallistuvia tuottajia,
- sellaiseen komission hyväksymään varhaiseläkeohjelmaan osallistuvia tuottajia, jossa ei vaadita oikeuksien siirtoa ja/tai väliaikaista luovuttamista,
tai
- asianmukaisesti perusteltuja poikkeustapauksia,
sanotun kuitenkaan rajoittamatta 1 kohdan soveltamista."
3) Korvataan 7 artiklan 4 kohdan viimeinen virke seuraavasti:
"Niiden tuottajien osalta, jotka osallistuvat varhaiseläkeohjelmiin tai jotka ovat ennen asetuksen (EY) N:o 1720/94 voimaantuloa sitoutuneet osallistumaan komission hyväksymiin laajaperäistämisohjelmiin, jäsenvaltiot voivat kuitenkin säätää väliaikaisen luovutuksen kokonaiskeston pidentämisestä mainittujen ohjelmien perusteella.
Ne tuottajat, jotka sitoutuvat asetuksen (EY) N:o 1720/94 voimaantulon jälkeen osallistumaan laajaperäistämisohjelmaan asetuksen (ETY) N:o 2078/92 2 artiklan 1 kohdan c alakohdassa tarkoitetun toimenpiteen mukaisesti, eivät saa luovuttaa väliaikaisesti tai siirtää oikeuksiaan tämän sitoumuksen kestoaikana. Tämä kielto ei kuitenkaan koske:
- tapauksia, joissa laajaperäistämisohjelmassa sallitaan oikeuksien siirtäminen ja/tai väliaikainen luovuttaminen tuottajille, joiden osallistuminen asetuksen (ETY) N:o 2078/92 2 artiklassa tarkoitettuihin muihin kuin laajaperäistämistä koskeviin toimenpiteisiin edellyttää oikeuksien saamista,
- tuottajia, jotka voivat toimivaltaisten viranomaisten hyväksymällä tavalla osoittaa ilmoittaneensa näille viranomaisille oikeuksien siirrosta ja/tai väliaikaisesta luovuttamisesta 2 kohdan mukaisesti jo ennen asetuksen (EY) N:o 1720/94 voimaantuloa."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä heinäkuuta 1994.

Labels: 9
17
6